b'\n_START_ARTICLE_\nBratje (Jalen)\n_START_SECTION_\nVsebina\n_START_PARAGRAPH_\nJalen je v tej drami obravnaval slovensko narodnostno vpra\xc5\xa1anje v \xc4\x8dasu mirovnih pogajanj in bojev za Koro\xc5\xa1ko. Tudi v tej drami gre za ohranitev Tratnikove doma\xc4\x8dije, ki je ostala brez mo\xc5\xa1kega potomca. Poudarja pa tudi usodno spopadanje med bratoma in hkrati nakazuje nujnost bratskega sporazumevanja._NEWLINE_1. dejanje: Vojne je konec, a zdaj se za\xc4\x8denja boj za osvoboditev zasu\xc5\xbenjenih bratov ob mejah: mobilizacija, razglasi za priglasitev prostovoljcev, \xc5\xa1tudentje norijo od domoljubnega navdu\xc5\xa1enja. A mnenja v dru\xc5\xbeini so deljena: Tine je zoper vojno, ubila mu je dva sina in \xc5\xbeeno, ki je umrla od \xc5\xbealosti. Tudi Pavel, ki je bil te\xc5\xbeko ranjen, odklanja oro\xc5\xbeje; ne bo \xc5\xa1el med prostovoljce, \xc4\x8deprav mu Jana o\xc4\x8dita bojazljivost in pomanjkanje ljubezni do domovine. Tedaj prideta Branko in Tila, oba sta se priglasila za boj; Branko zato, ker je na razglasih tudi podpis njegovega o\xc4\x8deta, Tila zato, ker se je priglasil cel razred z razrednikom vred. Jana je navdu\xc5\xa1ena in ponosna, drugi potrti: vojska z odvezanimi rokami grabi okrog sebe in mori, tisti, ki so jo sprostili, pa se umaknejo kot Pilati._NEWLINE_2. dejanje: Poga\xc4\x8dar prepri\xc4\x8duje Tratnika, da morajo brate osvojiti ekonomsko, kupovati podjetja, rudnike itn. - to bo mo\xc4\x8dan adut pri mednarodnih pogajanjih. Za posrednika ponudi tujega in\xc5\xbeenirja Grosa, Tratnik naj mu priskrbi dovoljenje, da bo lahko neovirano prehajal prek fronte. Tratnik se po kraj\xc5\xa1em upiranju pusti prepri\xc4\x8dati. - Dru\xc5\xbeina \xc4\x8daka na slovo od Branka in Tila, ne vedo\xc4\x8d, da Branko \xc5\xa1e spi; mati ga je bila zve\xc4\x8der opijanila in ga zaprla v sobo, ker se boji zanj. Po slovo prideta Tila in na splo\xc5\xa1no presene\xc4\x8denje Pavel, ki odhaja zato, da bi varoval mlaj\xc5\xa1e in neizku\xc5\xa1ene. Jana spozna, da je Pavla krivi\xc4\x8dno sodila, njegova po\xc5\xbertvovalnost jo pretrese. Pripojo prostovoljci, fanta se poslovita in odideta z njimi. Tedaj za\xc4\x8dne zaprti Branko razbijati po vratih, obupan in sovra\xc5\xbeen do star\xc5\xa1ev, ki so mu zahrbtno prepre\xc4\x8dili odhod._NEWLINE_3. dejanje: Jana in Branko izgubljeno posedata doma. Jana si o\xc4\x8dita svoje \xc5\xa1\xc4\x8duvanje, zaupa se bratu: Pavel je brez velikih besed storil svojo dol\xc5\xbenost in ona ga je vzljubila, a Pavel je zavezan Zori, zanjo ni upanja ... Tudi Branko je nesre\xc4\x8den, od o\xc4\x8deta zahteva, naj izstopi iz zbora odgovornih mo\xc5\xbe ter tako dru\xc5\xbeino re\xc5\xa1i samote. O\xc4\x8de njegovo govorjenje odbije kot neresno. Tedaj pride Pavel s stra\xc5\xa1no vestjo, da je Tila padel pod kroglami sovra\xc5\xbenikov, ki jih je bil na polo\xc5\xbeaje pripeljal neki Gros. Tratnik je zbegan, dru\xc5\xbeina obupana._NEWLINE_4. dejanje: Pod pritiskom krivde dr. Tratnik sklene, da bo opustil politiko in se posvetil svojim. Otroka sta se mu odtujila, Jana i\xc5\xa1\xc4\x8de mir v pobo\xc5\xbenosti in misli na samostan, Branko se dru\xc5\xbei s prekucuhi, ki ho\xc4\x8dejo sami prevzeti oblast. Tudi brat Tine mu zameri sinovo smrt ... Tedaj pride Tine z Zoro; bratu je bil odpustil, pripeljal hrano s kmetije, rad pa bi predvsem uredil problem Trate. Nima je komu zapustiti, kajti Zora je Pavlova, Pavel pa je delavski sin in bolan, za zemljo nima ne mo\xc4\x8di ne veselja. Ko Trato odkloni tudi Branko, \xc4\x8de\xc5\xa1 da bi ga tam preve\xc4\x8d preganjala Tilova senca, se Tine odlo\xc4\x8di in ponudi zakon dekli Reziki, ki na Trati visi z vsem srcem; z njo bo na Trato pri\xc5\xa1el nov zarod sinov. - V tem prite\xc4\x8de Poga\xc4\x8dar, na begu je pred mno\xc5\xbeico, ki ga ho\xc4\x8de obesiti. Jana stopi na balkon, da bi ljudi pomirila, nagovori jih kot brate; a iz mno\xc5\xbeice, v kateri je tudi Branko, padejo streli in Jana omahne. Ob njej se zberepretresena dru\xc5\xbeina, tudi skesani Branko, ki se za zmeraj odpove nasilju. Jana v samopozabi \xc5\xbertve obljubi, da bo molila za sre\xc4\x8do Pavla in Zore.\n_START_SECTION_\nObjava in uprizoritve\n_START_PARAGRAPH_\nTudi ta drama je bila objavljena v Domu in svetu in sicer leta 1930. V \xc4\x8dasu izida so bili Bratje aktualno dramsko besedilo, ki je ustrezalo politi\xc4\x8dnemu dogajanju in nazorskim spopadom po nastopu politi\xc4\x8dne diktature jugoslovanskega kralja Aleksandra. Dramo so zato veliko igrali po ljudskih odrih, medtem ko na oder ljubljanske Drame ni pri\xc5\xa1la. Ker drama ni bila uprizorjena na osrednjem slovenskem odru, tudi ni bilo nobenega javnega kriti\xc4\x8dnega odmeva. Leta 1931 je Mohorjeva dru\xc5\xbeba Brate natisnila kot 46. Zvezek Mohorjeve knji\xc5\xbenice.'